M+

M+係香港一間視覺文化博物館，喺西九龍嘅西九文化區，重點展出20至21世紀嘅藝術、設計、建築同影像，博物館喺2021年11月11號開幕，第二日正式向公眾開放。

關於M+
M+係香港嶄新嘅視覺文化博物館，同時係西九文化區項目之中嘅一塊重要基石，囊括20至21世紀來自香港、中國大陸、亞洲以至全世界嘅視覺藝術、設計、建築同流動影像。

M+位處於全球最有活力嘅地區之一，旨在愈加交互連繫於全球狀態之中，為視覺文化記錄過去、透視現狀、貢獻未來。M+將採跨領域嘅出發點，同時挑戰亦尊重既定界別之間嘅規限，為唔同嘅睇法、敍述同觀眾建立交會點。

M+自2012年開始，即推動各類型嘅公眾項目同展覽，同埋建立永久館藏。

M+大樓
經過全球性比賽，M+大樓由世界知名嘅瑞士建築師事務所Herzog & de Meuron，聯同香港TFP Farrells同香港奧雅納工程顧問公司合作設計。佔地六萬平方米嘅M+大樓，將坐擁維多利亞港景致，成為與眾不同嘅地標式建築。

外型修長、設計開揚通透嘅豎向板樓，配備教學、辦公室同餐飲設施，聳立於設有多個展館嘅水平展廳之上。大樓低層就會連接平台花園同區內其他設施，並設有公共資源中心、劇院、購物區、餐廳同後勤區。以倫敦泰特現代美術館、北京國家體育館同其他著名建築設計項目享負盛名嘅Herzog & de Meuron建築師事務所，靈活運用M+選址嘅特色，喺現有嘅機場快綫隧道旁邊，開闢出寬敞嘅大型地下展區「Found Space」，成為主宰整個M+項目嘅關鍵。

展覽
開幕展由六個專題展覽組成。

開放時間
 禮拜二至四、六至日、公眾假期：上晝10點至下晝6點
 禮拜五：上晝10點至夜晚10點
 禮拜一休館

爭議事件

被親中建制派媒體狙擊 
2021年3月，中聯辦控制嘅《大公報》同《文匯報》多次報道批評M+，質疑佢哋一啲藏品違犯《香港國家安全法》，又話佢哋唔少藏品意識不良。有部份親中建制派人士亦都附和兩報嘅講法，話M+唔尊重道德價值。

部分被指違反國安法嘅作品，包括美籍華裔攝影師劉香成有關八九民運嘅攝影作品、中國大陸異見藝術家艾未未向天安門舉中指嘅作品等。M+表明，無論籌劃展覽定發展藏品，博物館都係以研究為基礎，以嚴謹嘅學術精神為原則。

另外，親中建制派傳媒人屈穎妍亦有發表文章參與批鬥，但係提及嘅各樣資料都畀人搵到錯處，包括收藏家嘅背景、董事局成員名單等。佢俾泛民主派嘅公民黨前立法會議員陳家洛形容係搞港式文革。

西九文化區M+網站
M+官方網站
M+入場預約

香港博物館
西九文化區